‘Volgende president moet ŉ vrou wees’Bathabile Dlamini, die president van die ANC Vroueliga. Foto: Flickr/GovernmentZA Die volgende president van die ANC moet ŉ vrou wees, het die ANC Vroueliga (ANCVL) Sondag gesê. Meokgo Matuba, die liga se sekretaris-generaal, het joernaliste toegespreek na afloop van ŉ vergadering van die liga se nasionale uitvoerende komitee en gesê die liga sal nie afsien van sy veldtog om te verseker dat ŉ vrou as die party se volgende president verkies word nie. Bathabile Dlamini, die ANCVL se president, het beklemtoon dat ŉ bekwame vrou “Suid-Afrika en die ANC sal verenig”. “Die rede hoekom ons aankondig dat ons steeds aandring op ŉ vrouepresident is omdat ons nie wil hê iemand moet verward wees nie. Al word ons gedreig, is ons steeds toegewyd aan ons stryd om ŉ vrou as president verkies te kry. ŉ Vrou wat eerstens die land kan verenig, die ANC kan verenig en wat beslissend kan optree – wat optree wanneer daar opgetree moet word. Ons dink daar is baie vroue in die ANC wat gelykstaande is aan hierdie kaliber,” het Dlamini gesê. Die ANCVL het aangedui dat hulle nie ŉ versoek vir ŉ vroeë spesiale verkiesingskonferensie, na afloop van die party se swak prestasie gedurende die afgelope munisipale verkiesing, ondersteun nie. “Ons het nooit saam met die ANC Jeugliga gesit om hierdie kwessie van ŉ spesiale nasionale konferensie te bespreek nie. Volgens die ANC se prosedures, insluitend ontevredenheid, moet dit deur die takke geopper word. Al hierdie mense wat nou kla, wil soos baie toegewyde comrades lyk, maar moet ŉ voorbeeld stel deur by die reëls van die ANC te hou,” het Dlamini gesê, Matuba het bygevoeg dat die veldtog om Luthuli Huis vandag te beset word deur “lafaards” gedryf. “Hierdie mense is lafaards, hulle is nie lede van die ANC nie. Hulle is te bang om in die strukture van die ANC te dien. Dit is ŉ goedkoop politieke toertjie om vir mense te wys hulle kan sekere dinge van die ANC eis,” het Matuba gesê. “Ons sal hulle nie toelaat om dit te doen nie. Ons sal hulle [Maandag] by Luthuli Huis ontmoet om die ANC te verdedig. Moet ons nie verkeerd aanhaal nie – ons sal die ANC en ons revolusie verdedig. Ons as die ANCVL sal daar wees. Ons is nie bang om enigiemand aan te vat wat die organisasie wil aanvat nie.” Maroela Media het vroeër berig veiligheid is Sondag buite die ANC-hoofkantoor, Luthuli Huis, in die Johannesburgse middestad opgeskerp voor die beplande besetting van die gebou om pres. Jacob Zuma se bedanking te eis. Minstens drie polisie-njalas het Sondag buite die gebou gestaan en rolle doringdraad was gereed om uitgerol te word, vermoedelik om te keer dat betogers naby die gebou kom. Beamptes van die Johannesburgse metropolisie het een laan van Sauerstraat, wat verby Luthuli Huis loop, afgesper. Talle polisiebeamptes het in polisievoertuie buite die gebou gesit, gereed vir die massa-aksie wat moontlik kom.